CELEX: 52011XG0308(01)
Language: ro
Date: 2011-03-08
Title: Concluzii ale Consiliului privind investițiile în viitorul forței de muncă în domeniul sănătății din Europa – posibilități de inovare și de colaborare

8.3.2011   
            
            
               RO
            
            
               Jurnalul Oficial al Uniunii Europene
            
            
               C 74/2
            
         Concluzii ale Consiliului privind investițiile în viitorul forței de muncă în domeniul sănătății din Europa – posibilități de inovare și de colaborare
   2011/C 74/02
   CONSILIUL UNIUNII EUROPENE,
   
               1.
            
            
               REAMINTEȘTE că, în temeiul articolului 168 din Tratatul privind funcționarea Uniunii Europene, acțiunea Uniunii trebuie să completeze politicile naționale și are în vedere îmbunătățirea sănătății publice; Uniunea încurajează, de asemenea, cooperarea între statele membre în domeniul sănătății publice și, în cazul în care este necesar, sprijină acțiunea acestora, respectând pe deplin responsabilitățile statelor membre în ceea ce privește organizarea și furnizarea de servicii de sănătate și de îngrijire medicală;
            
         
               2.
            
            
               REAMINTEȘTE că, în temeiul articolului 168 din Tratatul privind funcționarea Uniunii Europene, statele membre trebuie să își coordoneze politicile și programele, în colaborare cu Comisia;
            
         
               3.
            
            
               REAMINTEȘTE Concluziile Consiliului din 2 iunie 2006 privind valorile și principiile comune ale sistemelor de sănătate din Uniunea Europeană, în care se subliniază îndeosebi necesitatea de a asigura servicii de îngrijire medicală de înaltă calitate, sigure și bazate pe date concrete, precum și accesul la aceste servicii;
            
         
               4.
            
            
               REAMINTEȘTE Cartea verde a Comisiei din 10 decembrie 2008 privind „Forța de muncă europeană în domeniul sănătății” și Raportul din 15 decembrie 2009 privind consultarea deschisă pe marginea cărții verzi menționate, în care a fost identificată chestiunea urgentă a deficitului, atât actual cât și viitor, de lucrători în domeniul sănătății, îndeosebi de medici și asistenți medicali specializați;
            
         
               5.
            
            
               REAMINTEȘTE Comunicarea Comisiei din 3 martie 2010 privind „Europa 2020, o strategie europeană pentru o creștere inteligentă, ecologică și favorabilă incluziunii”, în care sunt prezentate șapte inițiative emblematice, printre care „O agendă pentru noi competențe și noi locuri de muncă”, având obiectivul de a crea condiții pentru modernizarea piețelor muncii în scopul de a crește nivelurile de ocupare a forței de muncă și de a asigura sustenabilitatea modelelor noastre sociale, precum și „Tineretul în mișcare”;
            
         
               6.
            
            
               REAMINTEȘTE Codul general de conduită al OMS, adoptat în cadrul Adunării Mondiale a Sănătății din 21 mai 2010, care are rolul de cadru etic pentru statele membre în vederea orientării procesului de recrutare a lucrătorilor în domeniul sănătății;
            
         
               7.
            
            
               SALUTĂ conferința ministerială cu titlul „Investiții în viitorul forței de muncă în domeniul sănătății din Europa: posibilități de inovare și de colaborare”, desfășurată la La Hulpe la 9-10 septembrie 2010, în cadrul căreia s-a subliniat necesitatea de a elabora inițiative corespunzătoare pentru a investi într-un număr suficient de specialiști din domeniul sanitar, motivați și înalt calificați, în vederea protejării viabilității și accesibilității sistemelor de sănătate;
            
         
               8.
            
            
               SUBLINIAZĂ faptul că numărul tot mai mare de boli grave și boli cronice, îmbătrânirea populației și a forței de muncă din domeniul sănătății, evoluția nevoilor pacienților și ale sistemelor de sănătate, mobilitatea tot mai mare a pacienților și a specialiștilor din domeniu, progresul științific și apariția de noi tehnologii reprezintă provocări importante pentru toate statele membre și necesită abordări inovatoare pentru viitorul forței de muncă din domeniul sănătății;
            
         
               9.
            
            
               RECUNOAȘTE interdependența statelor membre în domeniul politicilor din sectorul asistenței medicale în ceea ce privește resursele umane și în special mobilitatea specialiștilor din domeniu;
            
         
               10.
            
            
               INVITĂ statele membre:
               
                           —
                        
                        
                           să consolideze colaborarea și schimbul de bune practici, inclusiv cu privire la culegerea de date comparabile și de bună calitate, pentru a susține mai bine dezvoltarea în viitor a politicilor statelor membre privind forța de muncă din domeniul sănătății, contribuind la asigurarea accesului egal la îngrijire medicală pentru toți și acordând o atenție deosebită previziunilor referitoare la viitoarele necesități în materie de forță de muncă în domeniul sănătății, precum și unei planificări eficiente a acestei forțe de muncă în întreaga Uniune Europeană;
                        
                     
                           —
                        
                        
                           să sensibilizeze opinia publică cu privire la importanța unor medii de lucru, condiții de muncă și posibilități de evoluție profesională atractive, în vederea motivării lucrătorilor din domeniul sănătății și a garantării calității și siguranței îngrijirii medicale acordate;
                        
                     
                           —
                        
                        
                           să stimuleze formarea și educația lucrătorilor din domeniul sănătății, în vederea unei mai bune promovări a calității și siguranței îngrijirii medicale și să analizeze modul în care ar putea fi utilizate cât mai bine instrumentele UE de finanțare în acest scop, fără a aduce atingere viitorului cadru financiar;
                        
                     
                           —
                        
                        
                           să adere la Codul general de conduită al OMS privind recrutarea la nivel internațional;
                        
                     
         
               11.
            
            
               INVITĂ statele membre și Comisia:
               
                           —
                        
                        
                           să elaboreze un plan de acțiune care să ofere opțiuni pentru sprijinirea dezvoltării politicilor statelor membre privind forța de muncă din domeniul sănătății, recunoscând competențele statelor membre în special în ceea ce privește evaluarea profilurilor de competență, îmbunătățirea metodologiilor de planificare ținând seama de necesitățile identificate în domeniul sănătății, dezvoltarea profesională continuă și strategiile de recrutare și de menținere, precum și să abordeze principalele provocări pentru forța de muncă din domeniul sănătății din întreaga UE pe termen mediu și lung;
                        
                     
                           —
                        
                        
                           să implice în elaborarea acestui plan de acțiune reprezentanți ai pacienților și specialiștii din domeniul sănătății, precum și alte părți interesate din domeniu;
                        
                     
                           —
                        
                        
                           să țină seama, în cadrul elaborării acestui plan de acțiune, de contribuția potențială a altor domenii de politică, în special educația, ocuparea forței de muncă, afacerile sociale și piața internă;
                        
                     
         
               12.
            
            
               INVITĂ Comisia:
               
                           —
                        
                        
                           să încurajeze cooperarea dintre statele membre și să acorde sprijin pentru elaborarea planului de acțiune până în 2012;
                        
                     
                           —
                        
                        
                           să considere formarea și educația lucrătorilor din domeniul sănătății drept un domeniu prioritar și să analizeze modul în care ar putea fi utilizate cât mai bine instrumentele UE de finanțare în acest scop, fără a aduce atingere viitorului cadru financiar, în conformitate cu inițiativele emblematice „O agendă pentru noi competențe și noi locuri de muncă” și „Tineretul în mișcare” din cadrul Strategiei Europa 2020;
                        
                     
                           —
                        
                        
                           să se asigure că planul de lucru pentru 2011 al programului de sănătate poate include o acțiune comună care să ofere o platformă de cooperare între statele membre în vederea estimării viitoarelor necesități în materie de forță de muncă în domeniul sănătății și a unei planificări a acesteia, în strânsă cooperare cu Eurostat, OCDE și OMS.